Markus Heikkilän isä on etsinyt poikaansa uudestavuodesta lähtien.

Markus Heikkilä ja Salla-Mari Tuorilainen ovat kateissa. Poliisi

Itä-Suomen poliisin kertoo, että 20-vuotiaat iisalmelaiset Markus Heikkilä ja Salla-Mari Tuorilainen ovat olleet kateissa vuodenvaihteesta lähtien.

Viimeiset havainnot heistä on uudenvuodenaaton ja uudenvuodenpäivän väliseltä yöltä puolen yön aikoihin Iisalmen keskustassa sijaitsevasta ravintolasta ja Iisalmen keskustan alueelta.

Markus Heikkilän isä Juha Heikkilä on etsinyt poikaansa vuodenvaihteesta lähtien tuloksetta. Henkisesti ja fyysisesti väsynyt isä on tapauksesta kuin halolla päähän lyötynä.

Juha Heikkilä ei saanut uudenvuodenpäivän aamulla poikaansa kiinni eikä vieläkään minkäänlaista tietoa hänen olinpaikastaan.

– Soitin Markukselle heti aamulla uudenvuodenpäivänä. Kun soitin hänen numeroonsa, sieltä kuului vain ”numeroon ei saada nyt yhteyttä”. Huolestuin heti, koska Markuksen kohdalla näin ei ole juurikaan käynyt, Juha Heikkilä kertoo Iltalehdelle.

Rankat etsinnät

Isä Heikkilä on etsinyt poikaansa siitä lähtien ympäri Iisalmea ja sen lähialueita koluten. Miestä painaa jo väsymys. Iltalehti tavoitti Heikkilän kotoaan lepotauolta.

– Tämä on mysteeri. Erittäin vaikea tilanne. On toivoton olo. Turhauttaa, kun en voi enempää auttaa kuin käppäillä tuolla metsissä taskulamppu mukana.

– Kohta pitää taas jatkaa etsimistä, Juha Heikkilä huokailee.

Hän on käynyt useaan otteeseen poikansa asunnolla katsomassa, josko poika olisi ilmaantunut paikalle, mutta tuloksetta.

Poliisi on Heikkilän mukaan niin ikään neuvoton.

– Kyllä tutkinnanjohtaja on ollut yhteydessä, mutta ei hänellä ole ollut paljoakaan kerrottavaa.

Juha Heikkilä kertoo, että hänen poikansa Markus suorittaa parhaillaan asepalvelusta Kainuun prikaatissa.

– Hän on siinä noin puolessa välissä, isä Heikkilä sanoo.

Itä-Suomen poliisin mukaan kadonneista ei ole havaintoja, eikä heihin ole saatu yhteyttä.

Heikkilä on 160-170 cm pitkä ja normaalivartaloinen. Hänellä on tummat lyhyet hiukset. Heikkilällä oli päällään mahdollisesti harmaat farkut, siniset kengät ja sininen takki.

Tuorilainen on noin 170 cm pitkä ja normaalivartaloinen. Hänellä on ruskeat lapojen korkeudelle ulottuvat hiukset. Tuorilaisella oli päällään mustat farkut ja hopeinen kimaltava toppi.

Havainnot Heikkilästä ja Tuorilaisesta pyydetään ilmoittamaan Itä- Suomen poliisilaitoksen vihjepuhelimeen 0295 415 232 tai sähköpostitse vihjeet.ita-suomi@poliisi.fi